Oţelul Galaţi a învins-o pe FCU Craiova cu scorul de 2-1 (1-1), duminică, în deplasare, într-o partidă din etapa a doua a fazei play-out a Superligii de fotbal, potrivit Agerpres.
Oaspeţii au deschis scorul prin italianul Juri Cisotti (17), cu o lovitură de cap, la centrarea lui Ştefan Bodişteanu. Oţelul a ratat desprinderea în min. 31, când portarul Robert Popa a apărat penalty-ul executat ce acelaşi Cisotti. Italianul fusese faultat în careu de Dragoş Albu.
FCU Craiova a egalat prin argentinianul Juan Bauza (39), lansat superb de Vlad Achim din propria jumătate.
Gălăţenii au marcat golul victoriei prin fundaşul ivorian Jonathan Cisse (51), care a reluat spectaculos cu călcâiul mingea recentrată de Costin Ghiocel, la cornerul executat de Cisotti.
Gazdele au avut două mari ocazii de egalare pe final (90), dar un fundaş şi portarul Eduard Pap au respins şuturile trimise de Sekou Sidibe la colţul scurt.
FCU Craiova a obţinut un singur punct în ultimele opt etape.
Oţelul e neînvinsă de trei etape, având două victorii în play-out.
Oţelul a câştigat ambele meciuri din sezonul regulat, cu 2-0 la Craiova şi 1-0 la Galaţi.
FCU 1948 Craiova - CS Oţelul Galaţi 1-2 (1-1), Stadion ''Ion Oblemenco'' - Craiova
Au marcat: Juan Bauza (39), respectiv Juri Cisotti (17), Jonathan Cisse (51).
Juri Cisotti (Oţelul) a ratat un penalty în min. 31 (a apărat Robert Popa).
Arbitru: Andrei Florin Chivulete (Bucureşti); arbitri asistenţi: Imre-Laszlo Bucsi (Sfântu Gheorghe), Stelian Slabu (Braşov); al patrulea oficial: George Cătălin Roman (Timişoara)
Arbitru video: Ovidiu Haţegan (Arad); arbitru asistent video: Raul Constantin Ghiciulescu (Lugoj)
Observatori: Nicolae Grigorescu (Timişoara) - CCA, Cătălin Cursaru (Ploieşti) - LPF